Rapport mill-Kummissjoni lill-Kunsill u lill-Parlament Ewropew - Rapport annwali Ħong Kong 2008 /* KUMM/2009/0099 finali */





[pic] | KUMMISSJONI TAL-KOMUNITAJIET EWROPEJ | Brussel 10.3.2009 KUMM(2009) 99 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW RAPPORT ANNWALI ĦONG KONG 2008 Ir-Reġjun Speċjali Amministrattiv ta’ Ħong Kong Rapport Annwali 2008 Taqsira eżekuttiva 11-il sena wara t-trasferiment, l-implimentazzjoni tal-kunċett ‘pajjiż wieħed/żewġ sistemi’ għadu sodisfaċenti, u jippromwovi l-istil ta’ għajxien ta’ Ħong Kong, kif ukoll l-istat tad-dritt u l-libertajiet fundamentali. Fl-2008 il-kooperazzjoni mal-UE, imkattar minn approċċ reċiproku prammatiku, mexa ’l quddiem sew, imsaħħaħ mill-Programm tal-UE ta’ Informazzjoni dwar in Negozju. Wara r-riċessjoni fl-aħħar tas-snin 90, l-ekonomija ta’ Ħong Kong issaħħet b’mod sinifikanti billi ċ-Ċina għenet lit-turiżmu lokali u tat lil Ħong Kong aċċess privileġġjat għas-swieq tat-territorju prinċipali. Kien hemm effett qawwi fuq l-ekonomija mill-kriżi globali finanzjarja li laqtet lis-settur tas-servizzi ħażin ħafna. Il-pass tar-riformi li qed iħejju għall-introduzzjoni tal-vot għal kulħadd biex jinħatar Kap Eżekuttiv fl-2017 u l-leġiżlaturi fl-2020 għadu joħloq tħassib. Introduzzjoni Fil-Komunikazzjoni tagħha immedjatament wara li Ħong Kong ingħata f'idejn iċ-Ċina fl-1997, il-Kummissjoni impenjat ruħha li tippubblika rapport annwali dwar l-iżviluppi fir-Reġjun Speċjali Amministrattiv ta' Ħong Kong. Dan huwa l-ħdax-il rapport ta' dan it-tip. Issa għaddew ħdax-il sena minn meta Ħong Kong sar Reġjun Speċjali Amminsitrattiv tar-Repubblika Popolari taċ-Ċina (RSA), ibbażat fuq il-kunċett ta’ ‘pajjiż wieħed, żewġ sistemi’, kif stabbilit mid-Dikajarazzjoni Sino-Britannika u l-Liġi Bażika ta’ Ħong Kong. Il-Liġi Bażika, li daħlet fis-seħħ fl-1 ta’ Lulju 1997, tiggarantixxi s-sistema ekonomika tas-suq f’Ħong Kong, l-ambjent tan-negozju, il-ħarsien tal-istat tad-dritt u d-drittijiet fundamentali u l-libertajiet għall-50 sena li ġejjin. Tul dawn il-ħdax-il sena, dan il-prinċipju ħadem tajjeb. Ħong Kong huwa sieħeb importanti għall-Unjoni Ewropea, li jaqsam valuri u interessi fl-oqsma ekonomiċi, kummerċjali, regolatorji, soċjali u kulturali. Ir-relazzjonijiet bejn l-UE u Ħong Kong komplew jiżviluppaw f’dawn l-oqsma kollha mill-1997 ’l hawn. Ir-relazzjonijiet UE-Ħong Kong kibru fl-aħħar sena u oqsma ġodda ta’ kooperazzjoni infetħu f’materji bħall-ambjent, l-avjazzjoni, il-kompetizzjoni u l-edukazzjoni. L-UE għandha interess fil-kontinwità tal-awtonomija u l-libertajiet li jgawdi minnhom il-poplu ta’ Ħong Kong u ssostni l-passi għal progress kmieni u sostanzjali lejn il-vot għal kulħadd, kif previst fil-Liġi Bażika. Żviluppi ekonomiċi Ħong Kong, bħala ekonomija miftuħa u ċentru finanzjarju internazzjonali, integrat dejjem aktar fl-ekonomija tat-territorju prinċipali taċ-Ċina u jiddependi mill-esportazzjoni lejn is-swieq tal-Istati Uniti u l-UE, ma setax jevita l-impatt tal-kriżi globali finanzjarja u ekonomika. L-ekonomija tiegħu għaddiet minn tnaqqis mgħaġġel fl-2008, minkejja li rnexxielu jilħaq tkabbir tajjeb ta’ madwar 5.7% fl-ewwel nofs tas-sena. Is-suq tal-ishma ta’ Ħong Kong għadda minn taqlib qawwi flimkien mal-ekonomija. Il-pressjoni inflazzjonarja ċediet lejn l-aħħar tas-sena, bl-Indiċi tal-Prezzijiet 3.1% f'Novembru (minn 'il fuq minn 6% f'nofs l-2008). Ir-riżervi fiskali baqgħu b’saħħithom u għenu lill-gvern iniedi iktar miżuri ta’ stimulu fiskali biex ikampa mal-kriżi. Kif enfasizza l-Kap Eżekuttiv Donald Tsang fl-Indirizz ta’ Politika f’Ottubru, l-isfidi ta’ Ħong Kong huma biex ilaħħaq mal-ambjent finanzjarju estern aħrax u biex Ħong Kong jiġi rinfurzat bħala ċentru finanzjarju internazzjonali. Ħong Kong irreaġixxa għall-kriżi finanzjarja b’miżuri li jtejbu l-qafas regolartorju, jipprovdu likwidità lis-sistema finanzjarja u jiggarantixxu d-depositi fil-banek. Madankollu, in-nuqqas ta’ self kompla ħarrax id-diffikultajiet ta’ ħafna kumpaniji b’livell għoli ta’ dejn, speċjalment intrapriżi żgħar u ta’ daqs medju (SMEs) u manifatturi transkonfinali fil-Pearl River Delta, fejn l-ambjent operattiv sar diffiċli minħabba l-ispejjeż tal-produzzjoni u tnaqqis fit-talba għall-esportazzjoni. Skemi ta’ finanzjament biex jgħinuhom ġew ipprovduti mill-gvern RSA ta’ Ħong Kong. Il-gvern RSA ta’ Ħong Kong identifika erba’ setturi tal-ekonomija li huma partikolarment vulnerabbli għall-kriżi finanzjarja globali – is-servizzi finanzjarji, il-kummerċ u l-loġistika, it-turiżmu u servizzi relatati mal-konsum, u l-propjetà immobbli u l-kostruzzjoni. Il-Grupp ta’ Ħidma dwar l-Isfidi Ekonomiċi ippresedut mill-Kap Eżekuttiv għandu jifformula għazliet speċifiċi għall-gvern u l-komunità tan-negozju biex jindirizzaw dawn l-isfidi. Minkejja dan, hekk kif l-effetti tal-kriżi finanzjarja jkomplu jinfirxu, ir-ristrutturazzjonijiet fil-kumpaniji u sensji estensivi qed irendu l-qagħad bħala wieħed mill-ikbar sfidi għal Ħong Kong. F’Ottubru 2008 l-Prim Ministru Wen Jiabao tenna li ċ-Ċina għandha tgħin lil Hong Kong toħroġ mill-kriżi globali finanzjarja u stipula direzzjonijiet dettaljati tal-miżuri ta’ sostenn – ħidma mar-regolaturi finanzjarji ta’ Ħong Kong fuq pjani ta’ kontinġenza, l-implimentazzjoni mgħaġġla ta’ proġetti infrastrutturali, partikolarment il-Pont ta’ Ħong Kong-Macao-Zhuhai, l-estensjoni tal-iskema għall-vjaġġaturi individwali, is-sostenn għall-SMEs u l-garanzija ta’ provvista stabbli tal-ikel biex tonqos l-inflazzjoni. Ħong Kong ikompli jsegwi integrazzjoni iktar mill-qrib mat-territorju prinċipali taċ-Ċina rigward flussi tan-nies, għarfien, servizzi u riżorsi, partikolarment permezz tal-Arranġament għal Sħubija Ekonomika iktar mill-Qrib (Closer Economic Partnership Arrangement – CEPA). Fl-2003, ong Kong u t-Territorju prinċipali taċ-Ċina iffirmaw it-test ewlieni tal-ewwel ftehim ta’ kummerċ ħieles (CEPA I). Wara ħames sessjonijiet supplimentari, ċ-CEPA sar sostanzjalment ftehim kummerċjali ‘WTO-plus’ dwar liberalizzazzjoni tas-servizzi. Fornituri ta’ servizzi mill-UE li huma bbażati f’Ħong Kong qed jibbenefikaw mis-suq tat-Territorju prinċipali permezz tal-aċċess preferenzjali għas-suq. Minn nofs l-2008, b’kollox 1,232 kumpanija kienu rreġistrati bħala fornituri ta’ servizzi f’Ħong Kong taħt iċ-CEPA, li minnhom 144 kienu kumpaniji tal-UE ibbażati f’Ħong Kong. Rigward kwistjonijiet monetarji, Ħong Kong tenna li se jżomm ir-rabta mad-dollaru Amerikan, li ilha fil-seħħ għal dawn l-aħħar 25 sena. Huwa nnutat ukoll li l-iżvilupp tan-negozju fir-Renminbi (RMB) f’Ħong Kong se jkompli jiżviluppa bis-sostenn tat-Territorju prinċipali taċ-Ċina biex tgħin lil Ħong Kong bil-kriżi finanzjarja u ekonomika. Ħong Kong se jibqa' post għall-ittestjar ta' proġetti pilota biex jiġi liberalizzat l-RMB. Kooperazzjoni UE-Ħong Kong Ir-relazzjonijiet bejn l-UE u Ħong Kong komplew jikbru mill-1997 fuq il-bażi ta’ interessi komuni u reċiproċi. Ħong Kong huwa sieħeb strateġiku għall-kummerċ u l-investiment tal-UE u pjattaforma intermedjarja għall-kummerċ u l-investiment bejn l-UE u ċ-Ċina. Teżisti kooperazzjoni sostenzjali u prammatika bilaterali, li matul l-2008 kompliet tittejjeb f’oqsma ġodda ta’ interess reċiproku. Fl-2007, l-UE kienet l-akbar sieħeb kummerċjali ta’ Ħong Kong wara ċ-Ċina. Min-naħa l-oħra, fl-2007 Ħong Kong kien il-15 l-akbar suq għall-esportazzjoni mill-UE. Il-kummerċ bilaterali bejn l-UE u Ħong Kong b’kollox kien jammonta għal EUR 31.5 biljun fl-2007 u kiber bi 3.9% għal EUR 35.4 biljun fl-ewwel disa’ xhur tal-2008. Hekk kif il-kumpaniji Ewropej dejjem qegħdin jinnegozjaw b'mod iktar dirett maċ-Ċina, l-importanza relattiva tal-kummerċ minn Ħong Kong naqset. Il-kummerċ UE-Ċina permezz ta’ Ħong Kong bħala perċentwal tal-kummerċ totali bejn l-UE uċ-Ċina naqas b’mod konsistenti minn terz fl-2002 għal madwar 13% fl-ewwel 8 xhur tal-2008. L-UE kienet l-ikbar investitur barrani f’Ħong Kong fl-2006 (skont l-aħħar dejta disponibbli), ħafna iktar mill-Istati Uniti u l-Ġappun, minbarra t-territorju prinċipali taċ-Ċina u l-Gżejjer Verġni Britanniċi. Min-naħa l-oħra, Ħong Kong kien l-iktar destinazzjoni popolari għall-investiment dirett mill-UE fl-Asja. L-investiment ta’ Ħong Kong fl-Ewropa qed jiżviluppa b’mod konsistenti, u sar it-tieni l-ikbar għajn ta’ investiment dirett barrani mill-Asja wara l-Ġappun. Ħong Kong attira għadd kbir ta’ ċittadini Ewropej li jgħixu u jaħdmu fit-territorju, li sa Ġunju 2008 kienu jlaħħqu l-31,000 (Ċifri uffiċjali mill-uffiċċju tal-Immigrazzjoni ta’ Ħong Kong). Dan jirrappreżenta l-ikbar konċentrazzjoni ta’ ċittadini mill-UE fl-Asja u għalhekk ikompli jibqa’ fattur ta’ motivazzjoni għall-involviment tal-UE ma’ Ħong Kong. Il-preżenza tan-negozju tal-UE f’Ħong Kong qed ikompli joktor u jkopri firxa wiesgħa ta’ setturi, partikolarment is-servizzi finanzjarji u tan-negozju, il-kummerċ, il-bejgħ bl-imnut u t-trasportazzjoni. Minn Ġunju 2008 kien hemm 1,298 kwartier ġenerali reġjonali u 2,584 uffiċċju reġjonali f’Ħong Kong li jirrappreżentaw lill-kumpaniji proprjetarji li jinsabu barra minn Ħong Kong. Il-kumpaniji tal-UE għadhom l-ikbar investituri fit-territorju b’1,142 kwartier ġenerali reġjonali u uffiċċji reġjonali f’Ħong Kong. Il-Komunikazzjoni tal-Kummissjoni Ewropea, ‘L-UE, Ħong Kong u l-Makaw: prospetti għal kooperazzjoni 2007-2013’, għadha l-qafas politiku li jreġi għar-relazzjonijiet tal-Unjoni Ewropea ma’ Ħong Kong. Il-Komunikazzjoni tistipula għanijiet ta’ sfida biex ir-relazzjonjiet bejn l-UE u Ħong Kong jimxu ’l quddiem billi tikber fil-fond u fil-wisa’ l-kooperazzjoni f’seba’ oqsma ewlenin: il-kummerċ u d-dwana, il-finanzi, il-kuntatti bejn in-nies, it-trasport, l-ambjent, is-saħħa u s-sigurtà fl-ikel. L-implimentazzjoni tal-politika maqbula u l-miżuri ta’ kooperazzjoni regolatorji fis-seba’ setturi għandhom jiġu rinfurzati aktar bil-Programm tal-Unjoni Ewropea ta’ Informazzjoni dwar in Negozju” għal Ħong Kong u l-Makaw (EUBIP) li se jmexxi programm ta’ avvenimenti xprunati mill-kontenut sal-2011. L-EUBIP se jservi ta’ mutur biex isostni għarfien aħjar u qsim ta’ għarfien bejn Ħong Kong u l-Unjoni Ewropea permezz ta’ firxa ta’ attivitajiet ta’ kooperazzjoni bilaterali f’oqsma bħalma huma l-kummerċ u l-investiment, is-servizzi finanzjarji, it-trasport u l-loġistika, l-ambjent, is-saħħa, l-ikel u s-sigurtà tal-prodotti. F’Awwissu 2008 tnediet sejħa għall-proposti u l-kuntratt intrebaħ minn konsorzju ffurmat mill-Kamra tal-Kummerċ Ewropea f’Ħong Kong, l-Istitut għall-Promozzjoni tal-Kummerċ u l-Investiment tal-Makaw, u l-Istitut għall-Istudji Ewropej fil-Makaw. L-EUBIP huwa mistenni li jkun qed jitħaddem b’mod sħiħ sa minn kmieni fl-2009. It-tieni Djalogu Strutturat EU-Ħong Kong sar fi Brussell fil-11 ta’ Diċembru, u mexxa ’l quddiem id-djalogu bilaterali u l-kooperazzjoni fl-oqsma tal-kummerċ, l-istandards, il-protezzjoni tal-proprjetà intellettwali, l-investiment, id-dwana, il-kompetizzjoni, is-sigurtà fl-ikel, l-avjazzjoni, l-ambjent, l-edukazzjoni u l-kultura. Ir-riċerka hija qasam possibbli ta’ kooperazzjoni u organizzazzjonijiet minn Ħong Kong jistgħu jipparteċipaw fil-programm ICT/FP7. Id-Djalogu Strutturat sar pjattaforma effettiva ta’ livell għoli għal uffiċjali miż-żewġ naħat sabiex jiddiskutu materji ta’ interess komuni. Il-laqgħa ta’ din is-sena ddedikat diskussjonijiet sostanzjali għall-kriżi finanzjarja globali u ż-żewġ naħat apprezzaw it-tweġiba mill-gvernijiet rispettivi tagħhom. Iż-żewġ naħat qablu li jtejbu l-kooperazzjoni bilaterali permezz tal-Programm tal-EU għal Informazzjoni dwar in-Negozju, il-pakkett tas-Seminar Ħong Kong/Makaw dwar l-IPR u kwistjonijiet ta’ standardizzazzjoni kif ukoll inizjattivi dwar l-ambjent, l-industriji kreattivi u skambji bejn il-popli. Saru diversi żjarat ta’ livell għoli matul l-2008 li kienu ta’ kontribut biex jitjiebu r-relazzjoinjiet bejn l-UE u Ħong Kong u biex imexxu ’l quddiem inizjattivi għal kooperazzjoni. Il-Kummissarju Kovacs żar Ħong Kong f’Jannar bil-għan li tissaħħaħ il-kooperazzjoni doganali u ta bidu għal djalogu esploratorju mal-gvern RSA ta’ Ħong Kong dwar il-kwistjoni tad-Direttiva dwar it-Tassazzjoni fuq it-Tfaddil tal-UE. F’Ġunju, il-Kummissarju Kuneva ġiet Ħong Kong biex tindirizza l-komunità ta’ negozju dwar il-politiki tal-UE dwar il-governanza globali tas-sigurtà tal-prodotti. Saru wkoll diversi żjarat f’Ħong Kong minn uffiċjali tal-Kummissjoni biex jesploraw il-kooperazzjoni f’oqsma ta’ politika bħalma huma l-ambjent, materji ekonomiċi, l-informazzjoni u t-teknoloġija tal-komunikazzjonijiet u l-kummerċ. F’April, is-segretarju Ġenerali, s-sur Henry Tang, żar Brussell u iltaqa’ mal-Kummissarju Mandelson. Huwa talab għal rabtiet iktar mill-qrib bejn l-UE u Ħong Kong. L-ambjent huwa wieħed mill-oqsma ewlenin biex titjieb il-kooperazzjoni bejn l-EU u Ħong Kong. Il-Kummissjoni tilqa’ l-interess li qed jiżdied tal-gvern RSA ta’ Ħong Kong fil-bdil tal-klima u d-direzzjoni tal-politika lejn ekonomija b’livell baxx ta’ karbonju u li, minkejja l-kriżi finanzjarja globali, l-impenji ta’ Ħong Kong għall-protezzjoni tal-ambjent ma nbidlux. Ħong Kong jara lilu nnifsu bħala attur reġjonali, speċjalment biex jinfluwenza l-provinċja qrib tiegħu, Guangdong, fit-tfassil ta’ inizjattivi ta’ politika u l-pajjiż hu mħeġġeġ li jikkoopera mat-Territorju prinċipali taċ-Ċina biex titjieb il-kwalità tal-arja fir-reġjun. F’dan ir-rigward, l-UE qed tħares ’il quddiem b’entużjażmu biex iżżid l-inizjattivi ta’ kooperazzjoni ma’ Ħong Kong għall-protezzjoni tal-ambjent u l-kooperazzjoni fl-aġenda dwar il-bidla globali fil-klima. Bl-aktar kompetenzi finanzjarji fl-Asja, kif ukoll suq irregolat tajjeb u sistema tajba ta’ arbitraġġ, Hong Kong huwa kandidat serju biex isir pjattaforma reġjonali ta’ kummerċ għal prodotti finanzjarji ambjentali innovattivi, li possibbilment jibbenefika mill-esperjenza tal-UE fl-iskambju ta’ karbonju permezz tas-Sistema Ewropea ta’ Skambju (SES). Il-Kummissjoni kkontribwiet b’mod attiv ukoll għall-proċess ta’ konsultazzjoni fil-liġi dwar il-kompetizzjoni ta’ Ħong Kong li se titressaq quddiem il-Kunsill Leġiżlattiv fis-sessjoni leġiżlattiva tal-2008-2009. Il-Kummissjoni tilqa’ l-impenn tal-gvern ta’ Hong Kong biex jgħaddi liġi dwar il-kompetizzjoni li taqsam minn settur għall-ieħor li għandha tgħin biex ikun hemm l-istess opportunitajiet u tiżdied il-kompetittività ta’ Ħong Kong għat-tul. Barra dan, il-Kummissjoni tilqa’ skambji futuri u kooperazzjonifl-implimentazzjoni tagħha. Fid-dawl ta’ relazzjonijiet b’saħħithom bejn l-UE u Ħong Kong fil-qasam tal-avjazzjoni, inklużi fethimiet bilaterali mal-maġġoranza tal-Istati Membri, il-Kummissjoni ipproponiet li tibda’ kuntatti ma’ Ħong Kong għal ftehim orizzontali dwar is-servizzi tal-ajru, li għandu jagħti ċertezza legali lill-ftehimiet bilaterali eżistenti billi jinkludu l-Klawżola ta' Deżinjazzjoni Komunitarja. Wara li fl-2008 saru skambji bejn esperti mill-UE u Hong Kong, hemm prevista laqgħa bi profil għoli għal Marzu 2009. Id-diplomazija pubblika f’Ħong Kong kienet priorità ewlenija fl-2008, bil-għan li tagħti valur lill-isforzi ta' diplomazija pubblika mill-Istati Membri tal-UE f'Ħong kong. Ħong Kong huwa ċentru għal-libertà tal-istampa u l-libertà tal-kelma fir-reġjun, u pern ewlieni għall-midja u l-entratura għat-Territorju prinċipali taċ-Ċina. L-isforzi tal-Kummissjoni kienu għalhekk ikkonċentrati biex jagħmlu l-UE iktar viżibbli f'Ħong Kong u biex titwassal informazzjoni f’waqtha u sostanzjali dwar il-kummerċ u l-politiki regolatorji tal-UE, l-enerġija u t-tibdil fil-klima, id-djalogu interkulturali u r-rwol tal-UE fid-dinja. Żviluppi politiċi B’konformità mal-impenn li għamel il-Parlament Ewropew fl-1997, matul l-2008 il-Kummissjoni kompliet tissorvelja mill-qrib l-iżviluppi istituzzjonali u soċjali f’Ħong Kong. Wieħed minn dawn huwa huwa l-iżvilupp demokratiku f’Ħong Kong u l-proċess tiegħu lejn il-vot għal kulħadd kif stipulat fil-Liġi Bażika tar-Reġjun Speċjali Amminsitrattiv ta’ Ħong Kong. L-2008 bdiet b’impenn ċar mill-gvern RSA għall-implimentazzjoni tal-vot għal kulħadd u orarju konkret biex dan jitwettaq fil-ħin għall-elezzjonijiet meta jinħatar il-Kap Eżekuttiv fl-2017 u l-Kunsill Leġiżlattiv fl-2020, wara d-deċiżjoni li ħa l-Kumitat Permanenti tal-Kungress Popolari Nazzjonali fid-29 ta’ Diċembru 2007. L-Unjoni Ewropea sostniet b’mod konsistenti l-progress bikri u sostanzjali lejn l-għan aħħari ta’ vot għal kulħadd f’Ħong Kong. Għaldaqstant fl-24 ta’ Jannar, l-UE esprimiet id-diżappunt tagħha li l-possibbiltà ta’ vot għal kulħadd fl-2012 kienet twarrbet meta fil-fatt il-maġġoranza tal-poplu ta’ Ħong Kong qed jappoġġjaw demokrazija bikrija u akbar, kif kienet rikonoxxuta mill-gvern RSA ta' Ħong Kong f’Diċembru 2007. Dejjem emminna li progress bikri lejn il-vot għal kulħadd f’Ħong Kong skont il-Liġi Bażika għandu jkun fl-aħjar interess kemm ta’ Ħong Kong kif ukoll taċ-Ċina. Għalhekk nittamaw li l-partijiet kollha kkonċernati jaħdmu biex jiġu stabbiliti proposti konkreti ta’ rappreżentanza ’usa għall-elezzjonijiet tal-2012 biex jinħatru l-Kap Eżekuttiv u l-Kunsill Leġiżlattiv, li għandhom imexxu lil Ħong Kong lejn il-vot għal kulħadd. Il-gvern SAR qal li fl-erba’ snin li ġejjin, il-mira tad-diskussjoni se tkun dwar kif għandhom jiġu emendati s-sistemi elettorali għall-elezzjonijiet tal-2012 għall-Kap Eżekuttiv u l-Kunsill Leġiżlattiv. Fi Frar, il-Kap Eżekuttiv Donald Tsang ħatar grupp ta’ ħidma magħmul minn 30 membru dwar l-iżvilupp kostituzzjonali biex jistudja l-għażliet fattibbli għall-elezzjonijiet tal-2012. Fid-diskors annwali tiegħu fil-15 ta' Diċembru 2008, il-Kap Eżekuttiv Donald Tsang irrikonoxxa li l-iskeda għall-vot għal kulħadd mogħtija mill-Kumitat Permanenti tal-Kungress Popolari Nazzjonali tgawdi appoġġ wiesa’ mill-komunità. Il-gvern huwa mistenni li jikkonsulta mal-pubbliku fl-ewwel nofs tal-2009 dwar il-metodi biex jiġi elett il-Kap Eżekuttiv u l-membri tal-Kunsill Leġiżlattiv fl-2012. L-elezzjoni tal-Kunsill Leġiżlattiv tal-2008 saret fis-7 ta’ Settembru taħt sorveljanza professjonali mill-Kummissjoni għall-Affarijiet Elettorali. Hemm 60 siġġu fil-Kunsill Leġiżlattiv, bi 30 leġiżlatur eletti minn kostitwenzi ġeografiċi permezz ta’ elezzjonijiet diretti u 30 kunsillier leġiżlattiv eletti minn kostitwenzi funzjonali. B’142 kandidat jikkontesta s-siġġijiet tal-kostitwenzi ġeografiċi, din l-elezzjoni għall-Kunsill Leġiżlattiv saret l-aktar waħda kkontestata fl-Istorja ta’ Ħong Kong. L-Alleanza Demokratika għat-Titjib u l-Progress ta’ Ħong Kong (the Democratic Alliance for the Betterment and Progress of Hong Kong (DAB)) baqa’ l-ikbar partit fil-leġiżlatura ta’ Ħong Kong, bi 13-il siġġu fil-Kunsill Leġiżlattiv. L-eks mexxej tiegħu, Jasper Tsang Yok-sing kien elett President tal-Kunsill Leġiżlattiv. Il-kamp pan-demokratiku rebaħ 23 mis-60 siġġu fil-leġiżlatura u b’hekk ifforma minoranza li tista’ tostakola bidliet kostituzzjonali. Is-sehem tiegħu fil-kostitwenzi ġeografiċi eletti b’mod dirett baqa’ ma nbidilx, u rebaħ 60% tal-vot popolari. Madankollu, minħabba n-natura tas-sistema elettorali, il-partiti favur il-gvern żammew maġġoranza komda fil-leġiżlatura. L-elezzjonijiet saru b’manjiera ġusta u ordinata. L-imġiba ġenerali fl-elezzjonijiet tat xhieda oħra tal-maturità politika tal-poplu ta’ Ħong Kong u wriet li hemm bażi soda għal progress rapidu lejn l-għan aħħari tal-Liġi Bażika tal-vot għal kulħadd. Dan se jkun żmien leġiżlattiv importanti għall-Kunsill Leġiżlattiv, minħabba li se jiddibatti l-proposta tal-gvern għal tibdil kostituzzjonali, partikolarment is-suġġeriment li l-proċess elettorali jkun demokratizzat biex ikun fil-ħin għall-2012, li jeħtieġ l-appoġġ ta’ żewġ terzi ta’ dan il-Kunsill Leġiżlattiv. L-2008 rat ukoll it-tkabbir tas-sistema ta’ responsabbiltà ministerjali tal-gvern meta l-Kap Eżekuttiv ħatar tmien Sotto Segretarji u disa’ Assistenti Politiċi taħt is-sistema ta’ ħatriet politiċi biex jaħdmu mill-qrib mal-kapi tad-dipartimenti tal-gvern u l-impjegati pubbliċi u biex jgħinu li jitwettqu l-politiki tal-gvern. Il-Kummissjoni tinnota li, bħal fis-snin imgħoddija, id-drittijiet fundamentali u l-libertajiet, iggarantiti mil-Liġi Bażika, kellhom il-protezzjoni ta’ qrati indipendenti u l-forzi tal-ordni. Il-ġudikatura u s-servizzi tal-infurzar tal-liġi f’Ħong Kong qed ikomplu jkollhom rekord tajjeb. Hemm għadd ta’ każi ta’ reviżjoni gudizzjarja kontra deċiżjonijiet amministrattivi fl-2008 li missew kwistjonijiet kostituzzjonali importanti. F’Diċembru, l-Qorti Suprema ddeċidiet kontra l-proċedura użata mid-Dipartiment tal-Immigrazzjoni dwar il-verifika ta’ denunzji ta’ tortura minn dawk li jfittxu l-ażil minħabba li din ma kinitx tippermettilhom rappreżentazzjoni legali magħhom f’kull stadju tal-proċess ta’ verifika u qalet li din kienet tikser l-obbligi internazzjonali ta’ Ħong Kong taħt il-Konvenzjoni tan-Nazzjonijiet Uniti kontra t-Tortura. F’każ separat ta’ reviżjoni ġudizzjarja, il-Qorti Suprema ddeċidiet kontra t-tneħħija tad-dritt għall-vot lill-priġunieri mill-gvern, irrispettivament mis-sentenza tagħhom. Il-qorti saħqet li l-projbizzjoni kienet tmur kontra dritt li huwa ggarantit mill-kostituzzjoni taħt il-Liġi Bażika u d-Dikjarazzjoni tad-Drittijiet ta’ Ħong Kong. Fid-dawl ta’ dawn il-każi ta’ reviżjoni ġudizzjarja, is-Segretarju għall-Ġustizzja Wong Yan-lung innota li l-ġudikatura ta’ Ħong Kong kienet ipprovdiet lill-gvern gwida importanti u prattika f’oqsma fejn id-dispożizzjonijiet legali rilevanti setgħu ma kinux għadhom ħielsa mill-ambigwità. Madankollu, deċiżjonijiet amminsitrattivi li f’Mejju ċaħħdu lil ċittadini barranin milli jidħlu Ħong Kong għar- Relay tat-Torċa Olimpika qajjem tħassib kif ukoll kawżi ġudizzjarji pendenti dwar stazzjon tar-radju mhux liċenzjat immexxi minn attivisti favur id-demokrazija. L-akkużati argumentaw li r-reġim ta’ kif jingħataw il-liċenzji tar-radju huwa anti-kostituzzjonali, minħabba li dan jagħti libertà totali lill-Kap Eżekuttiv li jiddeċiedi dwar applikazzjoinjiet biex wieħed ixandar, li jista’ jxekkel il-libertà tal-espressjoni. Il-Maġistrat Douglas Yau ma laqax l-akkużi li nġiebu kontrihom u bbaża d-deċiżjoni tiegħu fuq li s-sistema ta' liċenzjar kienet tikser id-dispożizzjonijiet tal-Liġi Bażika dwar il-libertà tal-espressjoni. Id-deċiżjoni ġiet annullata mill-Qorti tal-Appell fit-12 ta’ Diċembru, li ddeċidiet favur il-gvern ta’ Ħong Kong. Il-qorti ddeċidiet li sfida kostituzzjonali lir-reġim tal-liċenzjar ma setax iservi ta’ difiża għal reat u bagħtet il-kawża lura lill-maġistrat biex jinstema’ mill-ġdid. Il-Kummissjoni tilqa’ l-Att dwar id-Diskriminazzjoni Razzjali li għadda mill-Kunsill Leġiżlattiv b’mod unanimu fl-10 ta’ Lulju u li jrendi illegali d-diskriminazzjoni, il-fastidju u t-tkasbir fuq il-bażi ta’ razza u għandu jestendi l-ġurisdizzjoni tal-Kummissjoni għal Opportunitajiet Indaqs biex tinkludi d-diskriminazzjoni fuq bażi razzjali. Dan l-Att jikkostitwixxi pass importanti fil-ħolqien ta’ soċjetà iktar ugwali f’Ħong Kong. Nilqgħu ukoll il-leġiżlazzjoni ppubblikata fis-6 ta’ Ġunju 2008 biex jiġu implimentati r-riformi ġudizzjarji maħsuba biex itejbu l-effiċjenza ekonomika tas-sistema tal-proċedura ċivili u jnaqqsu l-kumplessità u d-dewmien tal-kawżi f’Ħong Kong. Dawn ir-riformi huma mistennija li jidħlu fis-seħħ f’April 2009. Fir-reġjun, Ħong Kong se jfittex li li jżomm il-pożizzjoni tiegħu ta’ ċentru reġjonali għall-kummerċ, is-servizzi u l-midja. Is-suċċess li kiseb Ħong Kong meta organizza l-Logħob Olimpiku Ekwestri f’Awwissu u l-Logħob Paralimpiku f’Settembru jikkonferma r-reputazzjoni tiegħu bħala l-kapitali għal laqgħat multikulturali fl-Asja, post uniku fejn il-Lvant jiltaqa’ mal-Punent. Prospetti għall-futur Sfida immedjata għall-gvern RSA ta’ Ħong Kong se tkun li jittaffa l-impatt tal-kriżi finanzjarja fl-ekonomija reali. Fuq quddiem fl-aġenda tal-gvern RSA ta’ Ħong Kong se jkunu l-ħolqien tal-opportunitajiet ta’ xogħol, li tiżdied id-domanda domestika u li jiġu sostnuti negozji żgħar u ta’ daqs medju filwaqt li jżomm ir-rwol ta’ Ħong Kong bħala ċentru internazzjonali fil-finanzi u s-servizzi għall-Asja. Il-Kap Eżekuttiv Donalid Tsang qal fid-diskors tiegħu dwar il-politika għall-2009 li Ħong Kong għandu jħares biex jibdel il-kriżi finanzjarja f'opportunità u stqarr pubblikament li jsaħħaħ il-pożizzjoni ta’ Ħong Kong bħala ċentru finanzjarju internazzjonali. Il-futur ta’ Ħong Kong bħala ċentru finanzjarju internazzjonali huwa marbut mar-rabtiet ekonomiċi li qed jespandu mat-Territorju pinċipali taċ-Ċina u b’mod partikolari mar-reġjun tax-Xmara Pearl, u mak-konnessjonijiet tradizzjonali mal-Asja tax-Xlokk, kif ukoll il-kwalitajiet ewlenin ta' ambjent legali b'saħħtu, l-istat tad-dritt, regim regolatorju tajjeb u kompetenza finanzjarja. Ħong Kong se jkompli fir-rwol tiegħu ta’ intermedjarju finanzjarju bejn it-Territorju prinċipali taċ-Ċina u l-bqija tad-dinja. L-interessi Ewropej wesgħin f’Ħong Kong, kif juri dan ir-rapport, ifissru li Ħong Kong se jkompli jkun sieħeb importanti għall-UE fl-Asja, u jilgħab parti ċentrali fir-relazzjonijiet tal-UE maċ-Ċina. Kollox ma’ kollox, il-Kummissjoni tipproponi li tkompli l-ingaġġ effettiv mal-gvern RSA ta’ Ħong Kong sabiex intejbu l-kooperazzjoni fuq livell prattiku biex b’hekk flimkien nindirizzaw l-isfidi globali bħalma huma l-kriżi finanzjarja, l-interdipendenza ekonomika u l-protezzjoni tal-ambjent. Fil-qafas tal-isofrzi ġenerali biex titjieb it-trasparenza f’livelli internazzjonali bi tweġiba għall-kriżi finanzjarja, il-Kummissjoni u l-Istati Membri tal-UE iġarsi ’l quddiem b’entużjażmu għar-rieda tar-RSA ta’ Ħong Kong biex jistabbilixxi kooperazzjoni mal-UE fil-qasam tat-tassazzjoni permezz ta’ skambju effettiv ta’ informazzjoni. Għandha tingħata iktar importanza lill-kuntatt u l-iskambji bejn in-nies biex jippermetti lill-Ewropa u lil Ħong Kong isiru jafu iktar lil xulxin u jirrispettaw id-diversità kulturali li hi karatteristika komuni kemm għal Ħong Kong kif ukoll għall-Ewropa. Il-Kummissjoni tirrikonoxxi li b'mod ġenerali l-prinċipju ta' "pajjiż wieħed, żewġ sistemi" ġie rrispettat u qed jaħdem sew għall-poplu ta’ Ħong Kong. Huwa importanti li l-RSA ta’ Ħong Kong jgawdi minn ammont qawwi ta’ awtonomija f’materji ekonomiċi, kummerċjali, fiskali, finanzjarji u regolatorji. L-UE tinsab impenjata biex l-istabbiltà u l-prosperità ta' Ħong Kong ikomplu. Nemmnu li l-aħjar triq għal dawn il-garanziji hija li Ħong Kong timxi lejn sistema ta’ vot għal kulħadd kif previst fil-Liġi Bazika. L-iżvilupp demokratiku ta’ Ħong Kong huwa importanti għall-UE.